钦定古今图书集成/理学汇编/字学典/第078卷 > 王氏法书苑 > 《碧落碑》前人
## 钦定古今图书集成/理学汇编/字学典/第078卷 > 王氏法书苑 > 《碧落碑》前人

碧落篆。李肇得《观中石记》，知为陈惟玉书，欧阳永叔以《李汉碑》为黄公撰，然字法奇古，行笔精绝，不类世
传篆学。而惟玉于唐无书名于世，不应一碑便能奄
有秦、汉遗文，径到古人绝处，此后世所疑也。李阳冰
于书未尝许人，至爱其书，寝卧其下，数日不能去。世
人论书不逮阳冰，则未必知其妙处，论者固应不同。
段成式谓此碑有碧落字，故世以名之。李肇谓此碧
落观也，故以为名。李汉谓终于碧落，字而得名。余至
绛州，见其处，今为龙兴宫。考其记，知旧为碧落观，而
开元改今名，又篆文若未毕其文者，其终非碧落字，
则肇说是也。其文有“唐五十三祀龙集敦牂”，《尔雅》岁
在午为敦牂，永叔谓高宗总章三岁，以《唐历》考之，自
武德戊寅受命，至咸亨元年庚午，实五十三年矣，然
则《总章》者误也。